ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Μαρτίου 1996 με την οποία εγκρίνεται η χορήγηση από το Ηνωμένο Βασίλειο ενισχύσεων στη βιομηχανία άνθρακα (Το κείμενο στην αγγλική γλώσσα είναι το μόνο αυθεντικό) (96/514/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Με την επιστολή της 7ης Νοεμβρίου 1995, το Ηνωμένο Βασίλειο γνωστοποίησε στην Επιτροπή, κατ' εφαρμογή του άρθρου 9 παράγραφος 1 της απόφασης αριθ. 3632/93/ΕΚΑΧ, την ενίσχυση την οποία προτίθεται να χορηγήσει στη βιομηχανία άνθρακα κατά το οικονομικό έτος 1996/97. Με επιστολή του της 25ης Ιανουαρίου 1996, το Ηνωμένο Βασίλειο διεβίβασε επίσης τις πρόσθετες πληροφορίες σχετικά που ζήτησε η Επιτροπή.

Σύμφωνα με την απόφαση αριθ. 3632/93/ΕΚΑΧ, η Επιτροπή καλείται να αποφανθεί για τα ακόλουθα χρηματοδοτικά μέτρα που της γνωστοποιήθηκαν, για το οικονομικό έτος 1996/97:

- ενίσχυση ύψους 37 εκατομμυρίων λιρών στερλινών για έκτακτες πληρωμές του συστήματος κοινωνικής ασφάλισης που κατέστησαν αναγκαίες συνεπεία των αναδιαρθρώσεων,

- ενίσχυση ύψους 115 εκατομμυρίων λιρών στερλινών για την κάλυψη συνεισφορών στα ταμεία συντάξεων,

- ενίσχυση ύψους 90 εκατομμυρίων λιρών στερλινών για την κάλυψη δικαιωμάτων δωρεάν χορήγησης άνθρακα, απαιθαλωμένου καυσίμου ή, σε ορισμένες περιπτώσεις, πληρωμή σε είδος προς εργαζόμενους της British Coal Corporation και σε εξαρτώμενα από αυτούς άτομα, πράγμα που στην ουσία συνεπάγεται την επανέγκριση ενός ποσού 2 000 εκατομμυρίων λιρών στερλινών, αρχικά παραχωρηθέντος εγκεκριμένου με την απόφαση 90/634/ΕΚΑΧ της Επιτροπής (2), η οποία περιέπεσε σε αχρηστία μετά την ιδιωτικοποίηση της επιχείρησης,

- ενίσχυση ύψους 35 εκατομμυρίων λιρών στερλινών για την αποζημίωση βιομηχανικών τραυματισμών και βλαβών υγείας,

- ενίσχυση ύψους 95 εκατομμυρίων λιρών στερλινών για την κάλυψη περιβαλλοντικών ζημιών που προκλήθηκαν από εξορυκτικές δραστηριότητες πριν από την ιδιωτικοποίηση,

- ενίσχυση ύψους 6 εκατομμυρίων λιρών στερλινών για την κάλυψη δαπανών προερχομένων από υπολειπόμενες δραστηριότητες πριν από τη διάλυση της British Coal Corporation που ακολούθησε την ιδιωτικοποίησή της.

Τα χρηματοδοτικά μέτρα τα οποία προτίθεται να λάβει το Ηνωμένο Βασίλειο υπέρ της βιομηχανίας άνθρακα εμπίπτουν στο πεδίο εφαρμογής του άρθρου 1 παράγραφος 1 της απόφασης αριθ. 3632/93/ΕΚΑΧ. Η Επιτροπή καλείται επομένως να αποφανθεί δυνάμει του άρθρου 9 παράγραφος 4 της απόφασης, κατά πόσον τα μέτρα αυτά συμμορφούνται προς τους στόχους και τα κριτήρια εφαρμογής που προβλέπει η απόφαση αυτή και κατά πόσο συμβιβάζονται με την εύρυθμη λειτουργία της κοινής αγοράς.

ΙΙ

Με την απόφαση 94/574/ΕΚΑΧ της Επιτροπής (3), η Επιτροπή ενέκρινε το σχέδιο εκσυγχρονισμού, εξορθολογισμού και αναδιάρθρωσης που της γνωστοποίησε το Ηνωμένο Βασίλειο με επιστολή της 30 Μαρτίου 1994, σχέδιο που βρέθηκε σύμφωνο με τους γενικούς στόχους και τα ειδικά κριτήρια της απόφασης αριθ. 3632/93/ΕΚΑΧ.

Ο κατά προτεραιότητα στόχος του σχεδίου είναι να καταστεί η βιομηχανία άνθρακα του Ηνωμένου Βασιλείου πλήρως ανταγωνιστική ως προς τις τιμές άνθρακα στη διεθνή αγορά και να ιδιωτικοποιηθεί η British Coal Corporation. Για την επίτευξη του στόχου αυτού, η βιομηχανία εκλήθη να μεθοδεύσει διαδικασίες αναδιάρθρωσης, οι οποίες οδήγησαν στο κλείσιμο μεγάλου αριθμού παραγωγικών μονάδων.

Στις 5 Ιουλίου 1994 το νομοσχέδιο για τη βιομηχανία άνθρακα - Coal Industry Act 1994 - επικυρώθηκε από την ανωτάτη αρχή. Το νομοσχέδιο προσδιόριζε ένα νέο νομοθετικό πλαίσιο για τη βρετανική βιομηχανία άνθρακα, που επιτρέπει την πλήρη ιδιωτικοποίηση των εξορυκτικών δραστηριοτήτων της δημόσιας επιχείρησης, γνωστής ως British Coal Corporation και προβλέπει τη σύσταση ενός δημόσιου φορέα, την Coal Authority, στην οποία θα μεταφερθούν τα δικαιώματα και η δυνατότητα χορήγησης αδειών εργασίας, επί του μη εξορυγμένου άνθρακα και των ανθρακωρυχείων του Ηνωμένου Βασιλείου που ανήκαν μέχρι τώρα στην British Coal Corporation.

Στις 14 Απριλίου 1994 η κυβέρνηση του Ηνωμένου Βασιλείου προκήρυξε διαγωνισμό για την αγορά ορισμένων διαδόχων εταιρειών στις οποίες θα μεταφέρονταν όλες οι εξορυκτικές δραστηριότητες άνθρακα της British Coal Corporation, καθώς και ορισμένος αριθμός ορυχείων τα οποία την εποχή εκείνη ευρίσκονταν παροπλισμένα. Η πώληση των διαδόχων εταιρειών στις οποίες θα μεταφέρονταν οι εξορυκτικές δραστηριότητες άνθρακα στις τρεις εταιρείες του ιδιωτικού τομέα (Mining Scotland Limited, RJB Mining plc και Celtic Energy Limited), περατώθηκε στις 31 Δεκεμβρίου 1994. Επιπλέον εταιρείες που είχαν στην κατοχή τους δύο παροπλισθέντα ορυχεία επωλήθησαν. Μία στην Goitre Tower Anthracite Limited στις 22 Δεκεμβρίου 1994 και μία στην Coal Investments plc στις 24 Απριλίου 1995.

Η ανθρακοβιομηχανία του Ηνωμένου Βασιλείου αποτελείται τώρα αποκλειστικά από ιδιωτικές επιχειρήσεις οι οποίες δεν έλαβαν ενισχύσεις, δυνάμει των άρθρων 3, 4, 6 και 7 της απόφασης αριθ. 3632/93/ΕΚΑΧ, μετά τις 31 Μαρτίου 1995.

Η ενίσχυση για κάλυψη οικονομικών υποχρεώσεων που είχαν ήδη αναληφθεί (άρθρο 5 της απόφασης), και η οποία καλύπτεται από την παρούσα κοινοποίηση, καταβάλλεται μόνο σε πρώην εργαζομένους της British Coal Corporation απευθείας ή στα συνταξιοδοτικά ταμεία της βιομηχανίας άνθρακα ή σε δημόσιους φορείς, ειδικότερα στην Coal Authority και την British Coal Corporation, και αποκλειστικά για την τήρηση των υποχρεώσεων που είχαν αναληφθεί πριν από την ιδιωτικοποίηση.

ΙΙΙ

Η ενίσχυση για την κάλυψη εκτάκτων πληρωμών του συστήματος κοινωνικής ασφάλισης που προκύπτουν από την αναδιάρθρωση και το κλείσιμο των ορυχείων της British Coal Corporation καλύπτει την υποχρέωση της εταιρείας και της κυβέρνησης για καταβολή αποζημιώσεων σε εργαζομένους χωρίς αντικείμενο εργασίας ή που μετατέθηκαν σε άλλα ορυχεία συνεπεία της αναδιαρθρώσεως, του εξορθολογισμού και του εκσυγχρονισμού της ανθρακοβιομηχανίας του Ηνωμένου Βασιλείου. Για την κάλυψη των δαπανών αυτών η κυβέρνηση του Ηνωμένου Βασιλείου προτίθεται να χορηγήσει στην British Coal Corporation ενίσχυση ύψους 37 εκατομμυρίων λιρών στερλινών για το οικονομικό έτος 1996/97. Τα εν λόγω χρηματοδοτικά μέτρα καλύπτουν υποχρεώσεις που κατέστησαν αναγκαίες λόγω της αναδιαρθρώσεως, του εξορθολογισμού και του εκμοντερνισμού της ανθρακοβιομηχανίας του Ηνωμένου Βασιλείου και δεν μπορούν κατά συνέπεια να θεωρηθεί ότι σχετίζονται με την τρέχουσα παραγωγή (υποχρεώσεις αναληφθείσες κατά το παρελθόν).

Σύμφωνα με το άρθρο 5 της απόφασης αριθ. 3632/93/ΕΚΑΧ, η εν λόγω ενίσχυση, η οποία ρητώς αναφέρεται στο παράρτημα της απόφασης, δηλαδή το κόστος καταβολής παροχών κοινωνικής ασφάλισης που προκύπτουν από τη συνταξιοδότηση εργαζομένων πριν φθάσουν στο νόμιμο όριο ηλικίας, άλλες έκτακτες δαπάνες για εργαζομένους που χάνουν την εργασία τους συνεπεία της αναδιαρθρώσεως και του εξορθολογισμού, και η καταβολή συντάξεων και επιδομάτων εκτός του επισήμου συστήματος προς εργαζομένους που χάνουν την εργασία τους συνεπεία των αναδιαρθρώσεων και του εξορθολογισμού, και προς εργαζομένους που εδικαιούντο τέτοιων καταβολών πριν γίνει η αναδιάρθρωση, μπορεί να θεωρηθεί ότι συμβιβάζεται με την κοινή αγορά υπό τον όρο ότι το καταβαλλόμενο ποσό δεν υπερβαίνει το σχετικό κόστος.

IV

Η ενίσχυση για τα ταμεία συνταξιοδότησης των εργαζομένων της British Coal Corporation καλύπτει υποχρεώσεις της εταιρείας ως προς την καταβολή συντάξεων σε περίπου 600 000 μέλη για το χρονικό διάστημα στο οποίο απασχολήθηκαν στην εταιρεία. Για την κάλυψη των εισφορών αυτών, η κυβέρνηση του Ηνωμένου Βασιλείου προτίθεται να καταβάλλει 115 εκατομμύρια λίρες στερλίνες για το οικονομικό έτος 1996/97. Τα χρηματοδοτικά αυτά μέτρα καλύπτουν υποχρεώσεις που κατέστησαν αναγκαίες λόγω της αναδιαρθρώσεως, του εξορθολογισμού και του εκσυγχρονισμού της ανθρακοβιομηχανίας του Ηνωμένου Βασιλείου και δεν μπορούν κατά συνέπεια να θεωρηθούν ότι σχετίζονται με την τρέχουσα παραγωγή (υποχρεώσεις αναληφθείσες κατά το παρελθόν). Η ευθύνη για τις συντάξεις των εργαζομένων της British Coal Corporation που συνέχισαν να εργάζονται στις εταιρείες που συνεστήθησαν μετά την ιδιωτικοποίηση και για την περίοδο που έτρεχε μετά την ιδιωτικοποίηση, έχει μεταπέσει σε άλλα συνταξιοδοτικά συστήματα της ευρύτερης βιομηχανίας, χρηματοδοτούμενα εξ ολοκλήρου από τις νέες εταιρείες.

Σύμφωνα με το άρθρο 5 της απόφασης αριθ. 3632/93/ΕΚΑΧ, η υπόψη ενίσχυση που αναφέρεται ρητώς στο παράρτημα της απόφασης, δηλαδή το κόστος καταβολής παροχών κοινωνικής ασφάλισης που προκύπτουν από τη συνταξιοδότηση εργαζομένων πριν να φθάσουν στο νόμιμο όριο ηλικίας, και η καταβολή συντάξεων και επιδομάτων εκτός του επισήμου συστήματος προς εργαζομένους που χάνουν την εργασία τους συνεπεία της αναδιαρθρώσεως και του εξορθολογισμού του κλάδου και προς εργαζομένους που δικαιούντο τέτοιων παροχών πριν γίνει η αναδιάρθρωση, μπορεί να θεωρηθεί ότι συμβιβάζεται με την κοινή αγορά υπό τον όρο ότι το καταβαλλόμενο ποσό δεν υπερβαίνει το σχετικό κόστος.

V

Η ενίσχυση για το δικαίωμα δωρεάν χορήγησης άνθρακα ή απαιθαλωμένου καυσίμου ή σε ορισμένες περιπτώσεις, για την παροχή σε είδος προς πρώην εργαζομένους ή εξαρτώμενα από αυτούς άτομα, καλύπτει υποχρεώσεις που ανέλαβε η British Coal Corporation με τις συμφωνίες που είχε υπογράψει με τις συνδικαλιστικές ενώσεις των ανθρακωρύχων. Μετά από την ιδιωτικοποίηση, οι εταιρείες που συνεστήθησαν μετά από αυτήν ανέλαβαν την υποχρέωση παροχής καυσίμου στους εργαζομένους της British Coal Corporation που προσελήφθησαν σε αυτές. Για την κάλυψη των υποχρεώσεων παροχής καυσίμων σε πρώην εργαζομένους της British Coal Corporation που συνταξιοδοτήθηκαν ή έχασαν την εργασία τους, ή στα εξαρτώμενα από αυτούς άτομα, η κυβέρνηση του Ηνωμένου Βασιλείου πρέπει να καταβάλει ποσό ύψους 90 εκατομμυρίων λιρών στερλινών κατά το οικονομικό έτος 1996/97. Η ενίσχυση αυτή καλύπτονταν αρχικά με την παροχή 2 000 εκατομμυρίων λιρών στερλινών που είχαν εγκριθεί με την απόφαση 90/634/ΕΚΑΧ. Η εν λόγω υποχρέωση της British Coal Corporation, μετεφέρθη στην κυβέρνηση με την ευκαιρία της ιδιωτικοποίησης και στη συνέχεια κατέπεσε, οδηγώντας έτσι στην ανάγκη επανέγκρισης διαφόρων ποσών για τα οικονομικά έτη που ακολούθησαν την ιδιωτικοποίηση.

Τα εν λόγω χρηματοδοτικά μέτρα καλύπτουν υποχρεώσεις εφοδιασμού των εργαζομένων που συνταξιοδοτήθηκαν ή έμειναν άνευ αντικειμένου εργασίας κατά τη διαδικασία της αναδιάρθρωσης, του εξορθολογισμού και του εκσυγχρονισμού της ανθρακοβιομηχανίας του Ηνωμένου Βασιλείου ή των εξαρτημένων από αυτούς ατόμων, και συνεπώς δεν μπορούν να θεωρηθούν ότι σχετίζονται με την τρέχουσα παραγωγή (υποχρεώσεις αναληφθείσες κατά το παρελθόν).

Σύμφωνα με το άρθρο 5 της απόφασης αριθ. 3632/93/ΕΚΑΧ, η εν λόγω ενίσχυση η οποία ρητώς αναφέρεται στο παράρτημα της απόφασης, δηλαδή η δωρεάν παροχή άνθρακα σε εργαζομένους που απώλεσαν την εργασία τους συνεπεία της αναδιάρθρωσης και του εξορθολογισμού μπορεί να θεωρηθεί ότι συμβιβάζεται με την κοινή αγορά, υπό τον όρο ότι τα καταβαλλόμενα ποσά δεν υπερβαίνουν το σχετικό κόστος.

VI

Η ενίσχυση για την κάλυψη αποζημιώσεων για βιομηχανικούς τραυματισμούς και βλάβες της υγείας που καταβάλλονται σε πρώην εργαζομένους της British Coal Corporation ανταποκρίνεται στις υποχρεώσεις της επιχείρησης για την καταβολή αποζημιώσεων για βιομηχανικούς τραυματισμούς και βλάβες της υγείας που προκλήθηκαν κατά τη διάρκεια της απασχόλησής τους στην εταιρεία πριν από την ιδιωτικοποίηση. Για ατυχήματα που συνέβησαν μετά την ημερομηνία αυτή, οι εταιρείες που συνεστήθησαν μετά την ιδιωτικοποίηση πρέπει να αναλάβουν την πλήρη ευθύνη. Για την αποζημίωση πρώην εργαζομένων της British Coal Corporation για βιομηχανικούς τραυματισμούς και βλάβες της υγείας που συνέβησαν κατά την εργασία πριν από την ιδιωτικοποίηση, η κυβέρνηση του Ηνωμένου Βασιλείου προτίθεται να καταβάλει ποσό ύψους 35 εκατομμυρίων λιρών στερλινών για το οικονομικό έτος 1996/97.

Επειδή οι δικαιούχοι των εν λόγω χρηματοδοτικών μέτρων είναι εργαζόμενοι που έχασαν την εργασία τους, συνταξιοδοτήθηκαν ή μετατέθηκαν στις ιδιωτικές εταιρείες, η ενίσχυσή τους αποσκοπεί συνεπώς στην κάλυψη δαπανών που προέκυψαν από τον εκμοντερνισμό, τον εξορθολογισμό ή την αναδιάρθρωση της ανθρακοβιομηχανίας και δεν σχετίζονται με την τρέχουσα παραγωγή.

Σύμφωνα με το άρθρο 5 της απόφασης αριθ. 3632/93/ΕΚΑΧ, η εν λόγω ενίσχυση η οποία ρητώς αναφέρεται στο παράρτημα της απόφασης, δηλαδή υπολειπόμενο κόστος για την κάλυψη του ταμείου υγείας των πρώην ανθρακωρύχων, μπορεί να θεωρηθεί ότι συμβιβάζεται με την κοινή αγορά, υπό τον όρο ότι το καταβαλλόμενο ποσό δεν υπερβαίνει το σχετικό κόστος.

VII

Η ενίσχυση που το Ηνωμένο Βασίλειο σκοπεύει να χορηγήσει στην Coal Authority ή/και προσωρινά, στο υπολειπόμενο μέρος της British Coal Corporation, καλύπτει οικονομικές υποχρεώσεις για περιβαλλοντικές ζημίες που προεκλήθησαν από υπόγειες παραγωγικές δραστηριότητες πριν από την ιδιωτικοποίηση της British Coal Corporation. Μέρος των εν λόγω υποχρεώσεων αφορά τις ζημίες που προεκλήθησαν στην επιφάνεια λόγω καθιζήσεων. Οι άλλες υποχρεώσεις περιλαμβάνουν την αποκατάσταση εγκαταλελειμένων ανθρακωρυχείων και σωρών αποβλήτου άνθρακα, τον απαερισμό του μεθανίου και την άντληση υδάτων από παλαιά εργοτάξια. Οι διάδοχες της British Coal Corporation εταιρείες αναλαμβάνουν την ευθύνη των υποχρεώσεων που συνδέονται με την εκμετάλλευση των πόρων ή τα μεταβιβασθέντα σε αυτές ορυχεία εφόσον αυτό αποτελεί μέρος των αρμοδιοτήτων που καθορίστηκαν στις άδειες λειτουργίας τους.

Για την κάλυψη δαπανών προερχομένων από εξορυκτικές δραστηριότητες πριν από την ιδιωτικοποίηση, η κυβέρνηση του Ηνωμένου Βασιλείου προτίθεται να καταβάλει ποσό ύψους 95 εκατομμυρίων λιρών στερλινών για το οικονομικό έτος 1996/97.

Η εν λόγω ενίσχυση προορίζεται συνεπώς να καλύψει δαπάνες που προέκυψαν από τον εκμοντερνισμό, τον εξορθολογισμό ή την αναδιάρθρωση της ανθρακοβιομηχανίας και δεν σχετίζονται με την τρέχουσα παραγωγή (υποχρεώσεις αναληφθείσες κατά το παρελθόν). Σύμφωνα με το άρθρο 5 της απόφασης αριθ. 3632/93/ΕΚΑΧ, η ενίσχυση αυτή, η οποία ρητώς αναφέρεται στο παράρτημα της απόφασης, δηλαδή για πρόσθετες υπόγειες εργασίες ασφάλειας που προέκυψαν από την αναδιάρθρωση, για εξορυκτικές ζημίες που προξενήθηκαν από αρχικά λειτουργούσες ζώνες εκμετάλλευσης, καθώς και για υπολειπόμενες δαπάνες που αφορούν συνεισφορές σε φορείς ύδρευσης και απομάκρυνσης λυμάτων, μπορεί να θεωρηθεί ότι συμβιβάζεται με την κοινή αγορά, υπό τον όρο ότι το καταβαλλόμενο ποσό δεν υπερβαίνει το σχετικό κόστος.

VIII

Η ενίσχυση για την κάλυψη δαπανών που προκύπτουν από υπολειπόμενες δραστηριότητες της British Coal Corporation κατά το χρονικό διάστημα που μεσολαβεί μεταξύ ιδιωτικοποίησης και διάλυσης της εταιρείας, πληροί την υποχρέωση της εταιρείας για κάλυψη ορισμένων υπολειπομένων δραστηριοτήτων που δεν σχετίζονται με την τρέχουσα παραγωγή, όπως η διαχείριση και διάθεση των υπολειπομένων στοιχείων ιδιοκτησίας και υποχρεώσεων για την περίοδο μέχρι τον Δεκέμβριο 1997, η ιδιωτικοποίηση των εν λειτουργία θυγατρικών, ιδίως ορισμένοι φόροι επί του εισοδήματος από την πώληση αυτών των θυγατρικών, οι υποχρεώσεις περάτωσης ορισμένων εν εξελίξει ερευνητικών προγραμμάτων, οι ευθύνες της επιχείρησης σε ό,τι αφορά ορισμένες νομικές πράξεις εναντίον της (άλλων πλην δράσεων προς αποζημίωση βιομηχανικών τραυματισμών ή βλαβών της υγείας) και τελικά οι δαπάνες της Coal Authority για τη διατήρηση πρόσβασης στα αποθέματα άνθρακα μετά την παύση των εξορυκτικών εργασιών.

Για την κάλυψη του κόστους αυτών των υπολειπομένων δραστηριοτήτων, η κυβέρνηση του Ηνωμένου Βασιλείου προτίθεται να καταβάλει ποσό ύψους 6 εκατομμυρίων λιρών στερλινών για το οικονομικό έτος 1996/97.

Τα εν λόγω χρηματοδοτικά μέτρα καλύπτουν υποχρεώσεις που κατέστησαν αναγκαίες λόγω της αναδιαρθρώσεως, του εξορθολογισμού και του εκσυγχρονισμού της ανθρακοβιομηχανίας του Ηνωμένου Βασιλείου και δεν μπορούν, συνεπώς, να θεωρηθούν ότι σχετίζονται με την τρέχουσα παραγωγή (αναληφθείσες υποχρεώσεις κατά το παρελθόν).

Σύμφωνα με το άρθρο 5 της απόφασης αριθ. 3632/93/ΕΚΑΧ, η ενίσχυση, που αναφέρεται ρητώς στο παράρτημα της απόφασης, δηλαδή υπολειπόμενες δαπάνες προκύπτουσες από διοικητικές, νομικές ή φορολογικές πράξεις και δαπάνες σχετιζόμενες με τη διατήρηση πρόσβασης στα αποθέματα άνθρακα μετά από την παύση των εξορυκτικών εργασιών, μπορεί να θεωρηθεί ότι συμβιβάζεται με την κοινή αγορά, υπό τον όρο ότι το καταβαλλόμενο ποσό δεν υπερβαίνει το σχετικό κόστος.

IX

Ως προς το νέο νομικό και κανονιστικό πλαίσιο που ισχύει για τη βιομηχανία άνθρακα του Ηνωμένου Βασιλείου με βάση τον νόμο του 1994 για τη βιομηχανία άνθρακα - Coal Industry Act 1994 - η κυβέρνηση του Ηνωμένου Βασιλείου θα φροντίσει ώστε οι χορηγούμενες κατ' εφαρμογή της παρούσας απόφασης ενισχύσεις να μην εισάγουν διακρίσεις μεταξύ παραγωγών, προμηθευτών ή καταναλωτών στην κοινοτική αγορά άνθρακα.

Λαμβάνοντας υπόψη τα ανωτέρω και με βάση τα στοιχεία που διεβίβασε το Ηνωμένο Βασίλειο, οι προτεινόμενες ενισχύσεις για την ανθρακοβιομηχανία που αναφέρονται στην απόφαση αυτή, συμβιβάζονται με τις διατάξεις των άρθρων 2 έως 9 της απόφασης αριθ. 3632/93/ΕΚΑΧ και με την εύρυθμη λειτουργία της κοινής αγοράς.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται με την παρούσα απόφαση η εκ μέρους της κυβέρνησης του Ηνωμένου Βασιλείου λήψη των εξής χρηματοδοτικών μέτρων, ύψους 378 εκατομμυρίων λιρών στερλινών, για το οικονομικό έτος 1996/97:

- καταβολή ποσού ύψους 37 εκατομμυρίων λιρών στερλινών υπέρ της British Coal Corporation ή της διαδόχου δημόσιας αρχής για την κάλυψη εκτάκτων πληρωμών κοινωνικής ασφάλισης προς εργαζομένους οι οποίοι απώλεσαν την εργασία τους συνεπεία αναδιαρθρώσεως, εξορθολογισμού και εκμοντερνισμού της βιομηχανίας άνθρακα του Ηνωμένου Βασιλείου,

- καταβολή ποσού ύψους 115 εκατομμυρίων λιρών στερλινών για συνεισφορές σε συνταξιοδοτικά ταμεία για πρώην εργαζομένους της British Coal Corporation και σε άτομα εξαρτώμενα από αυτούς,

- καταβολή ποσού ύψους 90 εκατομμυρίων λιρών στερλινών για δωρεάν χορήγηση άνθρακα και απαιθαλωμένου καυσίμου ή σε ορισμένες περιπτώσεις χρηματικών αποζημιώσεων σε πρώην εργαζομένους της British Coal Corporation και σε άτομα εξαρτώμενα από αυτούς,

- καταβολή ποσού ύψους 35 εκατομμυρίων λιρών στερλινών για αποζημιώσεις εργαζομένων για βιομηχανικούς τραυματισμούς και βλάβες της υγείας πρώην εργαζομένων της British Coal Corporation και σε άτομα εξαρτώμενα από αυτούς,

- καταβολή ποσού ύψους 95 εκατομμυρίων λιρών στερλινών για την κάλυψη περιβαλλοντικών ζημιών που προκλήθηκαν από εξορυκτικές δραστηριότητες πριν από την ιδιωτικοποίηση,

- καταβολή ποσού ύψους 6 εκατομμυρίων λιρών στερλινών για την κάλυψη δαπανών προερχομένων από υπολειπόμενες δραστηριότητες της British Coal Corporation.

Άρθρο 2

Το Ηνωμένο Βασίλειο θα γνωστοποιήσει μέχρι τις 30 Σεπτεμβρίου 1997 το ποσό της ενίσχυσης που πράγματι κατεβλήθη για το οικονομικό έτος 1996/97 στους δικαιούχους που αναφέρονται στο άρθρο 1 της παρούσας απόφασης και θα αναφέρει κάθε μεταβολή των αρχικά γνωστοποιηθέντων ποσών.

Άρθρο 3

Το Ηνωμένο Βασίλειο διασφαλίζει την επιστροφή τυχόν υπερεκτιμηθείσης ή ματαιωθείσης δαπάνης για οποιαδήποτε μορφή ενίσχυσης που καλύπτεται από την παρούσα απόφαση.

Άρθρο 4

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες, 20 Μαρτίου 1996.

Για την Επιτροπή

Χρήστος ΠΑΠΟΥΤΣΗΣ

Μέλος της Επιτροπής

(1) ΕΕ αριθ. L 329 της 30. 12. 1993, σ. 12.

(2) ΕΕ αριθ. L 346 της 11. 12. 1990, σ. 22.

(3) ΕΕ αριθ. L 220 της 25. 8. 1994, σ. 12.